title: Neuvoston päätös (YUTP) 2015/740, annettu 7 päivänä toukokuuta 2015, Etelä-Sudanin tilanteen johdosta määrättävistä rajoittavista toimenpiteistä ja päätöksen 2014/449/YUTP kumoamisesta

text:
               8.5.2015

               FI

               Euroopan unionin virallinen lehti

               L 117/52

         NEUVOSTON PÄÄTÖS (YUTP) 2015/740,
   annettu 7 päivänä toukokuuta 2015,
   Etelä-Sudanin tilanteen johdosta määrättävistä rajoittavista toimenpiteistä ja päätöksen 2014/449/YUTP kumoamisesta
   EUROOPAN UNIONIN NEUVOSTO
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 10 päivänä heinäkuuta 2014 päätöksen 2014/449/YUTP (1), koska se oli edelleen vakavasti huolestunut Etelä-Sudanin tilanteesta.

               (2)

               Yhdistyneiden kansakuntien turvallisuusneuvosto hyväksyi 3 päivänä maaliskuuta 2015 päätöslauselman 2206 (2015), jossa se ilmaisi syvän huolensa Etelä-Sudanin tasavallan hallituksen ja oppositioryhmien välisestä konfliktista, joka on jatkunut joulukuusta 2013, sekä siitä seuranneesta suuresta inhimillisestä kärsimyksestä, tuomitsi ankarasti aiemmat ja jatkuvat ihmisoikeusloukkaukset ja -rikkomukset ja kansainvälisen humanitaarisen oikeuden loukkaukset sekä ilmaisi syvän huolensa siitä, että suuria väestöryhmiä on joutunut siirtymään asuinseuduiltaan ja että humanitaarinen kriisi on syventynyt. Turvallisuusneuvosto korosti, että kaikki konfliktin osapuolet ovat vastuussa Etelä-Sudanin kansalaisten kärsimyksistä. Lisäksi se katsoi, että Etelä-Sudanin tilanne uhkaa kansainvälistä rauhaa ja alueen turvallisuutta.

               (3)

               Turvallisuusneuvoston päätöslauselman 2206 (2015) 9 ja 12 kohdassa määrätään rajoittavista toimenpiteistä, jotka ovat matkustusrajoituksia ja varojen jäädyttämisiä ja joita voidaan soveltaa turvallisuusneuvoston päätöslauselman 2206 (2015) 16 kohdan nojalla perustetun turvallisuusneuvoston komitean, jäljempänä ’komitea’, nimeämien henkilöiden ja yhteisöjen osalta. Turvallisuusneuvoston päätöslauselman 2206 (2015) 6, 7 ja 8 kohdassa esitetään perusteet niiden henkilöiden ja yhteisöjen nimeämiselle, joihin sovelletaan kyseisen päätöslauselman 9 ja 12 kohdassa esitettyjä rajoittavia toimenpiteitä.

               (4)

               Päätöksellä 2014/449/YUTP säädetyt rajoittavat toimenpiteet ja turvallisuusneuvoston päätöslauselman 2206 (2015) mukaiset rajoittavat toimenpiteet olisi selkeyden vuoksi yhdistettävä yhdeksi oikeudelliseksi asiakirjaksi.

               (5)

               Päätös 2014/449/YUTP olisi siten kumottava tämän mukaisesti.

               (6)

               Tiettyjen toimenpiteiden panemiseksi täytäntöön tarvitaan unionin lisätoimia,

         ON HYVÄKSYNYT TÄMÄN PÄÄTÖKSEN:
   1 artikla
   1.   Kielletään aseiden ja kaikenlaisten niihin liittyvien tarvikkeiden, myös ampuma-aseiden ja -tarvikkeiden, sotilasajoneuvojen ja -laitteiden ja puolisotilaallisten tarvikkeiden sekä edellä mainittuihin tarkoitettujen varaosien myynti, toimitus, siirto ja vienti Etelä-Sudaniin jäsenvaltioiden kansalaisten toimesta tai jäsenvaltioiden alueelta käsin taikka jäsenvaltioiden lippua käyttäviä aluksia tai ilma-aluksia käyttäen riippumatta siitä, ovatko aseet ja tarvikkeet peräisin jäsenvaltioiden alueelta.
   2.   Samoin kielletään:

               a)

               edellä 1 kohdassa tarkoitettuihin tuotteisiin sekä kyseisten tuotteiden toimitukseen, valmistamiseen, huoltoon ja käyttöön liittyvän teknisen avun, välityspalvelujen tai muiden palvelujen tarjoaminen suoraan tai välillisesti Etelä-Sudanissa oleville luonnollisille henkilöille, oikeushenkilöille, yhteisöille tai elimille tai käytettäväksi Etelä-Sudanissa;

               b)

               edellä 1 kohdassa tarkoitettuihin tuotteisiin liittyvän rahoituksen tai rahoitusavun, erityisesti avustusten, lainojen ja vientiluottovakuutusten, sekä vakuutusten tai jälleenvakuutusten myöntäminen suoraan tai välillisesti kyseisten tuotteiden myyntiin, toimitukseen, siirtoon tai vientiin tai niihin liittyvän teknisen avun, välityspalvelujen tai muiden palvelujen tarjoamiseen Etelä-Sudanissa oleville luonnollisille henkilöille, oikeushenkilöille, yhteisöille tai elimille tai käytettäväksi Etelä-Sudanissa;

               c)

               tietoinen ja tahallinen osallistuminen toimiin, joiden tavoitteena tai seurauksena on a tai b alakohdassa tarkoitettujen toimenpiteiden kiertäminen.

         2 artikla
   1.   Edellä olevaa 1 artiklaa ei sovelleta:

               a)

               pelkästään humanitaariseen toimintaan, ihmisoikeuksien valvontaan tai suojaavaan käyttöön taikka yhteiskunnan rakenteiden kehittämistä koskeviin YK:n, Afrikan unionin (AU), EU:n tai Afrikan sarven alueen maiden yhteistyöjärjestön (IGAD) ohjelmiin tarkoitettujen ei-tappavien puolustustarvikkeiden taikka YK:n, AU:n ja EU:n kriisinhallintaoperaatioihin tarkoitettujen tarvikkeiden myyntiin, toimitukseen, siirtoon ja vientiin;

               b)

               pelkästään EU:n tai sen jäsenvaltioiden taikka YK:n, AU:n tai IGADin henkilöstön suojaamiseen Etelä-Sudanissa tarkoitettujen, luodinkestävästä materiaalista valmistettujen tai luodinkestävillä tarvikkeilla varustettujen muiden kuin taisteluajoneuvojen myyntiin, toimitukseen, siirtoon tai vientiin;

               c)

               edellä a alakohdassa tarkoitettuihin tarvikkeisiin tai ohjelmiin ja operaatioihin liittyvän teknisen avun, välityspalvelujen tai muiden palvelujen tarjoamiseen;

               d)

               tällaisiin tarvikkeisiin tai tällaisiin ohjelmiin ja operaatioihin liittyvän rahoituksen tai rahoitustuen myöntämiseen;

               e)

               miinanraivauslaitteiden ja miinanraivausoperaatioissa käytettävien tarvikkeiden myyntiin, toimitukseen, siirtoon ja vientiin;

               f)

               pelkästään Etelä-Sudanin turvallisuusalan uudistusprosessin tukemiseen tarkoitettujen ei-tappavien puolustustarvikkeiden myyntiin, toimitukseen, siirtoon tai vientiin ja tällaisiin tarvikkeisiin liittyvän rahoituksen, rahoitustuen tai teknisen avun myöntämiseen;

         edellyttäen, että asianomaisen jäsenvaltion toimivaltainen viranomainen on ennalta hyväksynyt toimitukset.
   2.   Edellä olevaa 1 artiklaa ei myöskään sovelleta suojavaatetukseen, jota EU:n tai sen jäsenvaltioiden henkilökunta, YK:n tai IGADin henkilökunta, tiedotusvälineiden edustajat, humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Etelä-Sudaniin yksinomaan henkilökohtaiseen käyttöönsä, luodinkestävät liivit ja sotilaskypärät mukaan luettuina.
   3.   Jäsenvaltioiden on tarkasteltava tämän artiklan mukaisia toimituksia tapauskohtaisesti ottaen täysin huomioon neuvoston yhteisessä kannassa 2008/944/YUTP (2) esitetyt perusteet. Jäsenvaltioiden on vaadittava asianmukaiset takeet, joilla estetään tämän artiklan mukaisesti myönnettyjen lupien väärinkäyttö, ja tarvittaessa vaadittava tarvikkeiden palauttamista.
   3 artikla
   1.   Jäsenvaltioiden on toteuttava tarvittavat toimenpiteet estääkseen seuraavien henkilöiden tulon alueelleen tai kauttakulun alueensa kautta:

               a)

               turvallisuusneuvoston tai komitean YK:n turvallisuusneuvoston päätöslauselman 2206 (2015) 6, 7, 8 ja 9 mukaisesti nimeämät henkilöt, jotka on lueteltu tämän päätöksen liitteessä I;

               b)

               a alakohdan soveltamisalan ulkopuolelle jäävät henkilöt, jotka vaikeuttavat Etelä-Sudanin poliittista prosessia, myös väkivaltaisin toimin tai tulitaukosopimusten loukkauksin, sekä vakavista ihmisoikeusloukkauksista Etelä-Sudanissa vastuussa olevat henkilöt ja näitä henkilöitä lähellä olevat henkilöt, jotka on lueteltu liitteessä II.

         2.   Edellä oleva 1 kohta ei velvoita jäsenvaltiota kieltämään omien kansalaistensa pääsyä alueelleen.
   4 artikla
   1.   Tätä artiklaa sovelletaan liitteessä I lueteltuihin henkilöihin.
   2.   Edellä olevaa 3 artiklan 1 kohtaa ei sovelleta, jos:

               a)

               matkustaminen on perusteltua humanitaarisista syistä, uskontoon liittyvät velvoitteet mukaan lukien, jotka komitea arvioi tapauskohtaisesti;

               b)

               alueelle pääsy tai kauttakulku on tarpeen oikeudellisen menettelyn toteuttamiseksi;

               c)

               matkustaminen edistäisi rauhaa ja kansallista sovintoa Etelä-Sudanissa sekä alueen vakautta siten kuin komitea arvioi tapauskohtaisesti.

         5 artikla
   1.   Tätä artiklaa sovelletaan liitteessä II lueteltuihin henkilöihin.
   2.   Edellä oleva 3 artiklan 1 kohta ei vaikuta tapauksiin, joissa jokin kansainvälisen oikeuden velvoite sitoo jäsenvaltiota, erityisesti:

               a)

               kansainvälisen hallitustenvälisen järjestön isäntämaana;

               b)

               YK:n koolle kutsuman tai sen puitteissa järjestettävän kansainvälisen konferenssin isäntämaana;

               c)

               erioikeuksia ja vapauksia myöntävän monenvälisen sopimuksen nojalla; tai

               d)

               Pyhän istuimen (Vatikaanivaltio) ja Italian välillä vuonna 1929 tehdyn sopimuksen (lateraanisopimus) nojalla.

         3.   Edellä olevan 2 kohdan katsotaan koskevan myös tapauksia, joissa jäsenvaltio toimii Euroopan turvallisuus- ja yhteistyöjärjestön (Etyj) isäntämaana.
   4.   Neuvostolle on asianmukaisesti ilmoitettava kaikista tapauksista, joissa jäsenvaltio myöntää poikkeuksen 2 tai 3 kohdan perusteella.
   5.   Jäsenvaltiot voivat myöntää poikkeuksia 3 artiklan 1 kohdassa tarkoitetuista toimenpiteistä, jos matkustaminen on perusteltua kiireellisistä ja pakottavista humanitaarisista syistä tai osallistumiseksi hallitustenvälisiin kokouksiin ja EU:n aloitteesta järjestettyihin tai isännöimiin tai Etyjin puheenjohtajavaltiona toimivan jäsenvaltion isännöimiin kokouksiin, joissa käydään rajoittavien toimenpiteiden poliittisia tavoitteita, kuten Etelä-Sudanin demokratiaa, ihmisoikeuksia ja oikeusvaltiota, välittömästi tukevaa poliittista vuoropuhelua.
   6.   Jäsenvaltion, joka haluaa myöntää 5 kohdassa tarkoitettuja poikkeuksia, on ilmoitettava siitä neuvostolle kirjallisesti. Poikkeus katsotaan myönnetyksi, jollei yksi tai useampi neuvoston jäsen esitä kirjallista vastalausetta kahden työpäivän kuluessa ehdotettua poikkeusta koskevan ilmoituksen vastaanottamisesta. Jos yksi tai useampi neuvoston jäsen esittää vastalauseen, neuvosto voi määräenemmistöllä päättää myöntää ehdotetun poikkeuksen.
   7.   Tapauksissa, joissa jäsenvaltio 2, 3, 5 ja 6 kohdan nojalla sallii liitteessä II lueteltujen henkilöiden pääsyn alueelleen tai kauttakulun alueensa kautta, lupa on rajoitettu koskemaan ainoastaan sitä tarkoitusta, johon se on myönnetty, ja niitä henkilöitä, joita se suoraan koskee.
   6 artikla
   1.   Jäädytetään kaikki varat ja taloudelliset resurssit, jotka kuuluvat suoraan tai välillisesti seuraaville tai ovat suoraan tai välillisesti seuraavien omistuksessa, hallussa tai määräysvallassa:

               a)

               turvallisuusneuvoston tai komitean YK:n turvallisuusneuvoston päätöslauselman 2206 (2015) 6, 7, 8 ja 12 mukaisesti nimeämät henkilöt ja yhteisöt, jotka on lueteltu tämän päätöksen liitteessä I;

               b)

               henkilöt, jotka vaikeuttavat Etelä-Sudanin poliittista prosessia, myös väkivaltaisin toimin tai tulitaukosopimusten loukkauksin, sekä vakavista ihmisoikeusloukkauksista Etelä-Sudanissa vastuussa olevat henkilöt ja näitä henkilöitä lähellä olevat luonnolliset henkilöt, oikeushenkilöt, yhteisöt tai elimet, jotka on lueteltu liitteessä II.

         2.   Mitään varoja tai taloudellisia resursseja ei saa suoraan tai välillisesti asettaa liitteessä I tai II lueteltujen luonnollisten tai oikeushenkilöiden, yhteisöjen tai elimien saataville tai hyödynnettäviksi.
   7 artikla
   1.   Tätä artiklaa sovelletaan liitteessä I lueteltuihin henkilöihin ja yhteisöihin.
   2.   Jäsenvaltion toimivaltainen viranomainen voi antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville asianmukaisiksi katsominsa ehdoin ja todettuaan, että kyseiset varat tai taloudelliset resurssit:

               a)

               ovat välttämättömiä perustarpeiden tyydyttämiseksi, mukaan lukien menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä;

               b)

               on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen;

               c)

               on tarkoitettu jäädytettyjen varojen ja taloudellisten resurssien tavanomaisesta säilyttämisestä tai hoidosta aiheutuvien palkkioiden ja palvelumaksujen maksamiseen.

         Kyseessä olevan jäsenvaltion on ilmoitettava komitealle etukäteen aikomuksesta antaa asianmukaisissa tapauksissa lupa tiettyjen jäädytettyjen varojen tai taloudellisten resurssien vapauttamiseen. Lupa voidaan antaa, jos komitea ei tee asiasta kielteistä päätöstä viiden työpäivän kuluessa ilmoituksesta.
   3.   Jäsenvaltion toimivaltainen viranomainen voi antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville asianmukaisiksi katsominsa ehdoin ja todettuaan, että kyseiset varat tai taloudelliset resurssit ovat tarpeen poikkeuksellisia menoja varten edellyttäen, että asianomainen jäsenvaltio on ilmoittanut tästä toteamuksesta komitealle ja komitea on hyväksynyt toteamuksen.
   4.   Poiketen siitä, mitä 6 artiklan 1 kohdassa säädetään, jäsenvaltion toimivaltaiset viranomaiset voivat antaa luvan myös tiettyjen jäädytettyjen varojen tai taloudellisten resurssien vapauttamiseen edellyttäen, että asianomainen jäsenvaltio on todennut, että kyseiset varat tai taloudelliset resurssit ovat tuomioistuimen, hallintoviranomaisen tai välimiesoikeuden antaman panttioikeuden tai päätöksen kohteena ja että kyseisiä varoja tai taloudellisia resursseja käytetään yksinomaan kyseisen panttioikeuden tai päätöksen täyttämiseksi edellyttäen, että panttioikeus tai päätös on annettu ennen 3 päivää maaliskuuta 2015, jolloin YK:n turvallisuusneuvoston päätöslauselman 2206 (2015) hyväksyttiin, että sitä ei ole annettu liitteessä I tai II luetellun luonnollisen henkilön, oikeushenkilön, yhteisön tai elimen eduksi ja että asianomainen jäsenvaltio on ilmoittanut siitä komitealle.
   5.   Edellä olevaa 6 artiklan 1 kohtaa ei sovelleta seuraaviin jäädytetyille tileille lisättäviin määriin:

               a)

               näistä tileistä kertyvät korkotulot tai muut tuotot; tai

               b)

               sellaisista sopimuksista tai velvoitteista johtuvat maksut, jotka on tehty tai jotka ovat syntyneet ennen sitä päivää, josta lähtien näihin tileihin on sovellettu 6 artiklassa säädettyjä toimenpiteitä;

         edellyttäen, että tällaisiin korkotuottoihin, muihin tuottoihin ja maksuihin sovelletaan edelleen 6 artiklan 1 kohdassa säädettyjä toimenpiteitä.
   6.   Edellä oleva 6 artikla ei estä luetteloon merkittyä luonnollista henkilöä, oikeushenkilöä, yhteisöä tai elintä suorittamasta maksua, joka johtuu sellaisesta sopimuksesta, joka on tehty ennen kyseisen luonnollisen henkilön, oikeushenkilön, yhteisön tai elimen merkitsemistä liitteen I luetteloon, edellyttäen, että asianomainen jäsenvaltio on todennut, että liitteen I tai liitteen II luetteloon merkitty luonnollinen henkilö, oikeushenkilö, yhteisö tai elin ei ole suoraan tai välillisesti maksun saaja ja että asianomainen jäsenvaltio on ilmoittanut komitealle kymmenen työpäivää ennen asiaa koskevan luvan antamista aikomuksestaan suorittaa tai vastaanottaa tällaisia maksuja tai antaa asianmukaisissa tapauksissa lupa varojen, muun rahoitusomaisuuden tai taloudellisten resurssien vapauttamiselle tätä tarkoitusta varten.
   8 artikla
   1.   Tätä artiklaa sovelletaan liitteessä II lueteltuihin henkilöihin ja yhteisöihin.
   2.   Jäsenvaltion toimivaltainen viranomainen voi antaa luvan tiettyjen jäädytettyjen varojen tai taloudellisten resurssien vapauttamiseen tai tiettyjen varojen tai taloudellisten resurssien asettamiseen saataville asianmukaisiksi katsominsa ehdoin ja todettuaan, että kyseiset varat tai taloudelliset resurssit:

               a)

               ovat välttämättömiä liitteessä II lueteltujen henkilöiden ja heidän huollettavinaan olevien perheenjäsenten perustarpeiden tyydyttämiseksi, mukaan luettuina menot, jotka aiheutuvat elintarvikkeiden hankinnasta, vuokrasta tai asuntolainasta, lääkkeistä ja sairaanhoidosta, veroista, vakuutusmaksuista ja julkisten palvelujen käytöstä;

               b)

               on tarkoitettu yksinomaan oikeudellisiin palveluihin liittyvien kohtuullisten palkkioiden maksamiseen ja näistä palveluista aiheutuneiden kulujen korvaamiseen;

               c)

               on tarkoitettu yksinomaan jäädytettyjen varojen tai taloudellisten resurssien tavanomaisesta säilyttämisestä tai hoidosta aiheutuvien palkkioiden tai palvelumaksujen maksamiseen; tai

               d)

               ovat tarpeen poikkeuksellisia menoja varten edellyttäen, että toimivaltainen viranomainen on ilmoittanut muiden jäsenvaltioiden toimivaltaisille viranomaisille ja komissiolle vähintään kaksi viikkoa ennen erityisen luvan antamista perusteet, joiden nojalla se katsoo, että lupa olisi annettava.

         Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   3.   Poiketen siitä, mitä 6 artiklan 1 kohdassa säädetään, jäsenvaltion toimivaltaiset viranomaiset voivat sallia tiettyjen jäädytettyjen varojen tai taloudellisten resurssien vapauttamisen, jos seuraavat edellytykset täyttyvät:

               a)

               varoihin tai taloudellisiin resursseihin kohdistuu välimiesoikeuden päätös, joka on annettu ennen sitä päivää, jona 6 artiklan 1 kohdassa tarkoitettu luonnollinen henkilö, oikeushenkilö, yhteisö tai elin on sisällytetty liitteeseen II, tai unionissa annettu tuomioistuimen tai viranomaisen päätös tai asianomaisessa jäsenvaltiossa täytäntöönpanokelpoinen tuomioistuimen päätös, joka on annettu ennen kyseistä päivää tai sen jälkeen;

               b)

               varoja tai taloudellisia resursseja käytetään yksinomaan kattamaan tällaisella päätöksellä turvatut tai vahvistetut vaateet niiden sovellettavien lakien ja määräysten asettamissa rajoissa, jotka koskevat sellaisten henkilöiden oikeuksia, joilla on tällaisia vaateita;

               c)

               päätöstä ei ole annettu liitteessä I tai II luetellun luonnollisen henkilön, oikeushenkilön, yhteisön tai elimen eduksi; ja

               d)

               päätöksen tunnustaminen ei ole asianomaisen jäsenvaltion oikeusjärjestyksen perusteiden vastaista.

         Jäsenvaltion on ilmoitettava muille jäsenvaltioille ja komissiolle kaikista tämän kohdan nojalla annetuista luvista.
   4.   Edellä oleva 6 artiklan 1 kohta ei estä luetteloon merkittyä luonnollista henkilöä tai oikeushenkilöä, yhteisöä tai elintä suorittamasta maksua, joka johtuu sopimuksesta, joka on tehty ennen sitä päivää, jolloin kyseinen luonnollinen henkilö tai oikeushenkilö, yhteisö tai elin on merkitty liitteessä II olevaan luetteloon, edellyttäen, että asianomainen jäsenvaltio on todennut, että liitteeseen I tai II merkitty luonnollinen henkilö, oikeushenkilö, yhteisö tai elin ei ole suoraan tai välillisesti maksun saaja.
   5.   Edellä olevaa 6 artiklan 2 kohtaa ei sovelleta seuraaviin jäädytetyille tileille lisättäviin määriin:

               a)

               näistä tileistä kertyvät korkotulot tai muut tuotot;

               b)

               sellaisista sopimuksista tai velvoitteista johtuvat maksut, jotka on tehty tai jotka ovat syntyneet ennen sitä päivää, josta lähtien näihin tileihin on sovellettu 6 artiklassa säädettyjä toimenpiteitä; tai

               c)

               unionissa annettujen tai asianomaisessa jäsenvaltiossa täytäntöönpanokelpoisten tuomioistuimen, hallintoviranomaisen tai välimiesoikeuden päätösten perusteella suoritettavat maksut;

         edellyttäen, että tällaisiin korkotuottoihin, muihin tuottoihin ja maksuihin sovelletaan edelleen 6 artiklan 1 kohdassa säädettyjä toimenpiteitä.
   9 artikla
   1.   Jos turvallisuusneuvosto tai komitea merkitsee luetteloon henkilön tai yhteisön, neuvosto sisällyttää kyseisen henkilön tai yhteisön liitteeseen I.
   2.   Neuvosto tekee päätöksen liitteessä II olevan luettelon laatimisesta ja muuttamisesta jäsenvaltion tai unionin ulkoasioiden ja turvallisuuspolitiikan korkean edustajan ehdotuksesta.
   3.   Neuvosto antaa 1 ja 2 kohdassa tarkoitetut päätöksensä ja luetteloon merkitsemisen perusteet tiedoksi asianomaiselle luonnolliselle henkilölle, oikeushenkilölle, yhteisölle tai elimelle joko suoraan, jos osoite on tiedossa, tai julkaisemalla ilmoituksen, ja se antaa kyseiselle luonnolliselle henkilölle, oikeushenkilölle, yhteisölle tai elimelle mahdollisuuden esittää huomautuksia.
   4.   Jos huomautuksia tehdään tai jos esitetään olennaista uutta näyttöä, neuvosto tarkastelee päätöksiään uudelleen ja ilmoittaa asiasta kyseiselle luonnolliselle henkilölle, oikeushenkilölle, yhteisölle tai elimelle.
   10 artikla
   1.   Liitteet I ja II sisältävät 3 artiklan 1 kohdassa ja 6 artiklan 1 kohdassa tarkoitettujen henkilöiden ja yhteisöjen luetteloon merkitsemisen perusteet, jotka liitteen I osalta on toimittanut turvallisuusneuvosto tai komitea ja liitteen II osalta neuvosto.
   2.   Liitteet I ja II sisältävät myös saatavilla olevat, kyseessä olevien henkilöiden ja yhteisöjen tunnistamiseksi tarvittavat tiedot, jotka liitteen I osalta on toimittanut turvallisuusneuvosto tai komitea ja liitteen II osalta neuvosto. Henkilöiden osalta tällaisia tietoja voivat olla nimet, peitenimet mukaan lukien, syntymäaika ja -paikka, kansalaisuus, passin ja henkilökortin numero, sukupuoli, osoite, jos se on tiedossa, ja työtehtävä tai ammatti. Oikeushenkilöiden, yhteisöjen tai elinten osalta tällaisia tietoja voivat olla nimet, rekisteröintiaika ja -paikka, rekisterinumero ja toimipaikka. Liitteissä I ja II mainitaan myös nimeämispäivä.
   11 artikla
   Jotta tässä päätöksessä asetetut toimenpiteet olisivat mahdollisimman tehokkaita, unioni rohkaisee kolmansia valtioita hyväksymään rajoittavia toimenpiteitä, jotka ovat samankaltaisia kuin tässä päätöksessä säädetyt toimenpiteet.
   12 artikla
   1.   Tätä päätöstä tarkastellaan jatkuvasti uudelleen. Tarpeen mukaan sen voimassaoloa jatketaan tai sitä muutetaan, jos neuvosto katsoo, ettei sen tavoitteita ole saavutettu, ottaen huomioon turvallisuusneuvoston asiaan liittyvät päätökset.
   2.   Edellä olevassa 3 artiklan 1 kohdan b alakohdassa ja 6 artiklan 1 kohdan b alakohdassa tarkoitettuja toimenpiteitä tarkastellaan uudelleen säännöllisin väliajoin ja vähintään 12 kuukauden välein. Niiden soveltaminen lopetetaan kyseessä olevien henkilöiden ja yhteisöjen osalta, jos neuvosto päättää 9 artiklan tarkoitettua menettelyä noudattaen, että niiden soveltamisen edellytykset eivät enää täyty.
   13 artikla
   Kumotaan päätös 2014/449/YUTP.
   14 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 7 päivänä toukokuuta 2015.

            Neuvoston puolesta

            Puheenjohtaja

         E. RINKĒVIČS

      (1)  Neuvoston päätös 2014/449/YUTP, annettu 10 päivänä heinäkuuta 2014, Etelä-Sudanin tilanteen johdosta määrättävistä rajoittavista toimenpiteistä (EUVL L 203, 11.7.2014, s. 100).

      (2)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).

      LIITE I

         Luettelo 3 artiklan 1 kohdan a alakohdassa ja 6 artiklan 1 kohdan a alakohdassa tarkoitetuista henkilöistä ja yhteisöistä

      LIITE II

         Luettelo 3 artiklan 1 kohdan b alakohdassa ja 6 artiklan 1 kohdan b alakohdassa tarkoitetuista henkilöistä ja yhteisöistä

                  Nimi

                  Tunnistustiedot

                  Perustelut

                  Luetteloon merkitsemisen päivämäärä

                  1.

                  Santino DENG
                  (alias: Santino Deng Wol)

                  Sudanin kansan vapautusarmeijan (SPLA) 3. jalkaväkidivisioonan komentaja

                  Santino Deng on SPLA:n 3. jalkaväkidivisioonan komentaja. Kyseinen jalkaväkidivisioona osallistui Bentiun takaisinvaltaamiseen toukokuussa 2014. Santino Deng on näin ollen vastuussa 23. tammikuuta tehdyn vihollisuuksien lopettamista koskevan sopimuksen rikkomisesta.

                  11.7.2014

                  2.

                  Peter GADET
                  (alias: Peter Gatdet Yaka; Peter Cadet; Peter Gadet Yak; Peter Gadet Yaak: Peter Gatdet Yaak; Peter Gatdet; Peter Gatdeet Yaka)

                  Hallituksen vastaisten nuer-heimon joukkojen johtaja. Syntymäpaikka: Mayomin piirikunta Unityn osavaltiossa

                  Peter Gadet on hallituksen vastaisten nuer-heimon joukkojen johtaja, joka teki joukkoineen hyökkäyksen Bentiuun 15.–17. huhtikuuta 2014, mikä loukkasi 23. tammikuuta tehtyä vihollisuuksien lopettamista koskevaa sopimusta. Hyökkäyksessä surmattiin yli 200 siviiliä. Peter Gadet on näin ollen vastuussa väkivallan kierteen ruokkimisesta ja siten Etelä-Sudanin poliittisen prosessin vastustamisesta sekä vakavista ihmisoikeusloukkauksista.

                  11.7.2014


Avis juridique important

|

31987D0095

87/95/ETY: Neuvoston päätös, tehty 22 päivänä joulukuuta 1986, standardoinnista tietotekniikassa ja televiestinnässä

Virallinen lehti nro L 036 , 07/02/1987 s. 0031 - 0037 Suomenk. erityispainos Alue 13 Nide 16 s. 0105  Ruotsink. erityispainos Alue 13 Nide 16 s. 0105

NEUVOSTON PÄÄTÖS,tehty 22 päivänä joulukuuta 1986,standardoinnista tietotekniikassa ja televiestinnässä (87/95/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 235 artiklan,ottaa huomioon komission ehdotuksen,ottaa huomioon Euroopan parlamentin lausunnon(1)ottaa huomioon talous- ja sosiaalikomitean lausunnon(2),sekä katsoo, ettätietotekniikan alalla käytettävissä standardeissa ja niiden valmistelussa tarvittavissa toimissa on erityisesti otettava huomioon:- teknisten eritelmien monimutkaisuus sekä tarkkuus, jota vaaditaan informaation ja datan vaihdon sekä järjestelmien yhteensopivan käytön varmistamiseksi,- tarve varmistaa standardien nopea julkaiseminen, jotta tarpeettomat viivytykset eivät johtaisi tekstien varhaiseen vanhenemiseen teknologian muutosten nopeuden vuoksi,- tarve edistää informaation ja datan vaihdon kansainvälisten standardien soveltamista siltä pohjalta, että ne muodostuvat luotettaviksi käytännön toteuttamisen kannalta,- standardoinnin taloudellinen merkitys osana yhteisön markkinoiden toteuttamisessa tällä alalla,direktiivin 83/189/ETY(3) mukaan komissio, jäsenvaltiot ja standardointielimet voivat saada tietoja standardointielinten aikomuksista laatia standardi tai muuttaa sitä ja että komissio voi tuon direktiivin edellytysten mukaisesti antaa ohjeet yhteisestä ja varhaisessa vaiheessa tapahtuvasta ryhtymisestä yhteisen edun mukaiseen standardointityöhön,tuo direktiivi ei sisällä kaikkia yhteisön tietotekniikan ja televiestinnän alojen standardointipolitiikan täytäntöön panemiseksi tarvittavia säännöksiä,standardoinnin eri alojen lisääntyvä tekninen päällekkäisyys etenkin tietotekniikassa ja televiestinnässä antaa aiheen standardointielinten läheiseen yhteistyöhön ja että näiden tulisi toimia yhdessä voidakseen käsitellä näitä yhteisen edun mukaisia asioita,komissio on hiljattain tehnyt sopimukset Euroopan posti- ja telehallintojen konferenssin (CEPT) kanssa allekirjoitetun yhteisymmärryspöytäkirjan ja yhteisen standardointijärjestön, Euroopan standardointikomitean/Euroopan sähkötekniikan standardointikomitean (CEN/CENELEC), kanssa hyväksyttyjen yleisten suuntaviivojen mukaisesti,direktiivissä 86/361/ETY(4) säädetään Euroopan posti- ja telehallintojen konferenssin (CEPT) työohjelmista yleisiä teknisiä standardeja (vastaavat "Normes Européennes de Télécommunication" -standardeja (NET)) varten siten, että konferenssi tarpeen mukaan neuvottelee niistä Euroopan standardointikomitean ja Euroopan sähkötekniikan standardointikomitean kanssa,julkisten hankintojen tilauksissa on sopiva tilaisuus lisätä datan ja informaation vaihdossa käytettäväksi tarkoitettujen avointen järjestelmien liitäntästandardien OSI ("Open Systems Interconnection") laajempaa hyväksymistä viittaamalla niihin hankintojen yhteydessä, jaon tarpeen perustaa komitea, jonka tehtävänä on avustaa komissiota sen pyrkiessä tässä päätöksessä mainittuihin tavoitteisiin ja toteuttaessa siinä tarkoitettuja toimia,ON PÄÄTTÄNYT SEURAAVAA:1 artikla Tässä päätöksessä tarkoitetaan:1. "teknisellä eritelmällä" eritelmää asiakirjassa, jossa määritellään tuotteelta vaaditut ominaisuudet, kuten laatutaso, suorituskyky, turvallisuus tai mitat, mukaan lukien tuotetta koskevat vaatimukset termistön, merkkien, testauksen ja testausmenetelmien, pakkauksen, merkitsemisen tai päällysmerkintöjen suhteen;2. "yhteisellä teknisellä eritelmällä" kaikissa yhteisön jäsenvaltioissa yhdenmukaisesti noudatettavaksi tarkoitettua teknistä eritelmää;3. "standardilla" tunnustetun standardointielimen toistuvaan tai jatkuvaan käyttöön vahvistamaa teknistä eritelmää, jonka noudattaminen ei ole pakollista;4. "kansainvälisellä standardilla" tunnustetun kansainvälisen standardointielimen vahvistamaa standardia;5. "kansainvälisellä standardiehdotuksella (DIS)" tunnustetun kansainvälisen standardointielimen tekemää standardiehdotusta;6. "televiestinnän kansainvälisellä teknisellä erittelyllä" tuotteen kaikkien tai joidenkin ominaisuuksien teknistä eritelmää, jota suosittelevat sellaiset elimet kuin "Comité international télégraphique et téléphonique" (CCITT) tai CEPT;7. "eurooppalaise" standardia, joka on hyväksytty yhteisön kanssa sopimuksen tehneiden standardointielinten ohjesääntöjen mukaisesti;8. "eurooppalaisella esistandardilla" standardia, joka on vahvistettu viitteen (EPS) alla yhteisön kanssa sopimuksen tehneiden standardointielinten sääntöjen mukaisesti;9. "toiminnallisella standardilla" standardia, joka on laadittu sellaisen monimutkaisen toiminnon suorittamiseksi, joka tarvitaan varmistamaan järjestelmien yhteentoimivuus, joka yleensä saadaan yhdistämällä useita olemassa olevia viitestandardeja ja joka vahvistetaan standardointielinten sääntöjen mukaisesti;10. "toiminnallinen eritelmällä" eritelmää, jossa televiestinnän alalla määritellään yhden tai useamman avoimen järjestelmän liittymästandardin soveltaminen tukemaan erityistä kommunikaatiovaatimusta tietotekniikan järjestelmien välillä (standardit, joita suosittelevat sellaiset elimet kuin "Comité international télégraphique et téléphonique" (CCITT) tai CEPT);11. "teknisellä määräyksellä" sellaisia teknisiä eritelmiä, myös asiaa koskevia hallinnollisia määräyksiä, joiden noudattaminen lain nojalla tai tosiasiallisesti on pakollista, jos kaupan pitäminen tai käyttö tapahtuu jäsenvaltiossa tai suurimmassa osassa sitä, lukuun ottamatta paikallisten viranomaisten antamia eritelmiä;12. "vaatimustenmukaisuusvarmennuksella" sen varmentamista vaatimustenmukaisuustodistuksella tai -merkillä, että tuote tai palvelu on standardien tai muiden teknisten eritelmien mukainen;13. "tietotekniikalla" järjestelmiä, laitteita, komponentteja ja ohjelmistoja, jotka ovat tarpeen tiedon saannin, käsittelyn ja varastoinnin varmistamiseksi kaikissa inhimillisen toiminnan paikoissa (koti, toimisto, tehdas jne.) ja joiden soveltaminen yleensä edellyttää elektroniikan tai vastaavan tekniikan käyttöä;14. "julkisen hankinnan tilauksilla":- direktiivin 77/62/ETY(5) 1 artiklassa määriteltyjä tilauksia;- tilauksia, jotka on tehty tietotekniikkaan ja televiestintään liittyvien laitteiden hankintaa varten hankintaviranomaisen toimintasektorista riippumatta;15. "televiranomaisilla" yhteisössä tunnustettuja viranomaisia tai yksityisiä yrityksiä, jotka tarjoavat yleisiä telepalveluja.2 artikla Euroopassa tapahtuvan standardoinnin edistämiseksi sekä tietotekniikan alan standardien ja telealan toiminnallisten eritelmien valmistelua ja soveltamista varten seuraavat toimenpiteet on, jollei mitä 3 artiklan 2 kohdasta ja 4 artiklasta muuta johdu, toteutettava yhteisön tasolla:a) informaation ja datan vaihdon sekä järjestelmien yhteentoimivuuden varmistamiseksi mahdollisesti tarpeellisena pidettävien eurooppalaisten standardien ja toiminnallisten eritelmien tilaamisen ja toimintaohjelmien valmistelun huomioon ottava ensisijaisten standardointivaatimusten säännöllinen, vähintään kerran vuodessa tapahtuva määrittely kansainvälisten standardien, kansainvälisten standardiehdotusten tai vastaavien asiakirjojen pohjalta;b) kansainvälisen standardointitoiminnan pohjalta:- Euroopan standardointielimiä ja tietotekniikan ja televiestinnän alojen erikoistuneita teknisiä elimiä kehotetaan laatimaan eurooppalaisia standardeja, eurooppalaisia esistandardeja ja televiestinnän toiminnallisia eritelmiä, jolloin ne voivat tarvittaessa käyttää toiminnallisten standardien luonnoksia käyttäjien vaatiman informaation ja datan vaihdon tarkkuuden sekä järjestelmien yhteentoimivuuden varmistamiseksi. Tällaisten elinten on tehtävä työnsä kansainvälisten standardien, kansainvälisten standardiehdotusten tai televiestinnän kansainvälisten teknisten eritelmien pohjalta. Jos kansainvälisessä standardissa, kansainvälisessä standardiehdotuksessa tai televiestinnän kansainvälisessä teknisessä eritelmässä annetaan selkeät määräykset, jotka mahdollistavat sen yhdenmukaisen käytön, nämä määräykset on annettava muuttamattomina eurooppalaisessa standardissa, eurooppalaisessa esistandardissa tai televiestinnän toiminnallisessa eritelmässä. Vain siinä tapauksessa, että kansainvälisessä standardissa, kansainvälisessä standardiehdotuksessa tai televiestinnän kansainvälisessä teknisessä eritelmässä ei ole tällaisia selkeitä määräyksiä, eurooppalainen standardi, eurooppalainen esistandardi tai televiestinnän toiminnallinen eritelmä kirjoitetaan selventämään tai tarvittaessa täydentämään kansainvälistä standardia, kansainvälistä standardiehdotusta tai televiestinnän kansainvälistä teknistä eritelmää välttäen poikkeamasta siitä;- samoja elimiä kehotetaan valmistelemaan teknisiä eritelmiä, jotka voivat muodostaa eurooppalaisten standardien tai eurooppalaisten esistandardien perustan informaation ja datan vaihtoa ja järjestelmien yhteentoimivuutta koskevien sovittujen kansainvälisten standardien puuttuessa tai täydentämään niiden laatimista;c) toimenpiteet, joilla helpotetaan standardien ja toiminnallisten eritelmien käyttöä, erityisesti sovittamalla yhteen jäsenvaltioiden toimet, joilla:- todetaan erityisten testausvaatimusten perusteella, ovatko tuotteet ja palvelut standardien ja toiminnallisten eritelmien mukaisia;- varmennetaan standardien ja toiminnallisten eritelmien mukaisuus asianmukaisesti yhdenmukaistettuja menettelyjä noudattaen;d) tietotekniikkaan ja televiestintään liittyvien standardien ja toiminnallisten eritelmien käytön edistäminen julkisen sektorin hankinnoissa ja teknisissä määräyksissä.3 artikla 1. Ehdotettujen toimenpiteiden tarkat tavoitteet on esitetty tämän päätöksen liitteessä.2. Tätä päätöstä sovelletaan:- jäljempänä 5 artiklassa tarkoitettuihin tietotekniikan alan standardeihin;- erityisesti yleisten televerkkojen kautta tietoteknisten järjestelmien välillä tapahtuvaa informaation ja datan vaihtoa varten tarjottujen palvelujen toiminnallisiin eritelmiin.3. Tätä päätöstä ei sovelleta:- direktiivissä 86/361/ETY tarkoitettuihin yleisiin televerkkoihin liitettyjen päätelaitteiden yleisiin teknisiin eritelmiin;- televiestintäverkon osan muodostavien laitteiden eritelmiin.4 artikla Määrittäessään standardointiin liittyviä vaatimuksia ja laatiessaan toimintaohjelman standardointia ja teknisten eritelmien valmistelua varten on komission erityisesti pidettävä perusteena sille direktiivin 83/189/ETY mukaisesti toimitettua tietoa.Kuultuaan ensin 7 artiklassa mainittua komiteaa komissio antaa teknisen työn toimivaltaisille eurooppalaisille standardointijärjestöille tai teknisille erityiselimille (CEN, CENELEC ja CEPT) ja pyytää niitä tarvittaessa laatimaan vastaavia eurooppalaisia standardeja tai toiminnallisia eritelmiä. Näille järjestöille annettavat toimeksiannot annetaan direktiivin 83/189/ETY 5 artiklassa tarkoitetun komitean hyväksyttäviksi mainitussa direktiivissä säädettyä menettelyjä noudattaen. Direktiivin 86/361/ETY mukaisesti aloitettujen tai laadittujen toimintaohjelmien tai niiden osien kanssa päällekkäisiä toimeksiantoja ei tule antaa.5 artikla 1. Kansallisten menettelyjen välisten erojen vuoksi jäsenvaltioiden on toteutettava tarvittavat toimenpiteet sen varmistamiseksi, että viitataan- edellä 2 artiklan b alakohdassa tarkoitettuihin eurooppalaisiin standardeihin ja eurooppalaisiin esistandardeihin,- kansainvälisiin standardeihin, kun ne on hyväksytty hankintaviranomaisen maassa,tietotekniikkaan liittyvissä julkisissa hankinnoissa siten, että näitä standardeja käytetään informaation ja datan vaihdon perustana järjestelmien yhteentoimivuuden saavuttamiseksi.2. Täydellisen yhteensopivuuden saavuttamiseksi jäsenvaltioiden on toteutettava tarvittavat toimenpiteet sen varmistamiseksi, että niiden telehallinnot käyttävät yleisiin televerkkoihinsa liittymiseen toiminnallisia eritelmiä niihin palveluihin, jotka on tarkoitettu erityisesti 1 kohdassa mainittuja standardeja käyttävien tietoteknisten järjestelmien väliseen informaation ja datan vaihtoon.3. Tätä artiklaa täytäntöön pantaessa otetaan huomioon seuraavat erityiset seikat, joiden vuoksi muiden kuin tässä päätöksessä määrättyjen standardien ja eritelmien käyttö saattaa olla perusteltua:- nykyisten järjestelmien toiminnallisen jatkuvuuden tarve, mutta vain osana selkeästi määritettyjä ja esitettyjä suunnitelmia, joiden mukaisesti myöhemmin siirrytään kansainvälisiin tai eurooppalaisiin standardeihin tai toiminnallisiin eritelmiin;- joidenkin hankkeiden pelkästään uutta kehittävä luonne;- kun kyseinen standardi tai toiminnallinen eritelmä on tarkoitukseensa teknisesti riittämätön sen vuoksi, että se ei tarjoa asianmukaisia keinoja informaation ja datan vaihdon tai järjestelmien yhteentoimivuuden saavuttamiseen, tai että ei ole keinoja (testaus mukaan luettuna), joilla voidaan tyydyttävästi todeta, onko tuote tuon standardin tai teknisen eritelmän mukainen, tai jos eurooppalaisten esistandardien tapauksessa nämä eivät ole riittävän pysyviä noudatettaviksi. Muut jäsenvaltiot voivat halutessaan osoittaa 7 artiklassa tarkoitetulle komitealle, että standardin mukaisia laitteita on käytetty tyydyttävällä tavalla ja että poikkeuksen käyttö ei ollut perusteltua;- kun markkinoiden yksityiskohtaisen tutkimuksen jälkeen huomataan, että kustannustehokkuuteen liittyvät tärkeät syyt tekevät kyseisen standardin tai teknisen eritelmän käytön sopimattomaksi. Jäsenvaltiot voivat halutessaan osoittaa 7 artiklassa tarkoitetulle komitealle, että standardin mukaisia laitteita on käytetty tyydyttävästi tavanomaiselta kaupalliselta pohjalta ja että poikkeuksen käyttö ei ollut perusteltua.4. Lisäksi jäsenvaltiot voivat samalla perusteella kuin 1 kohdassa vaatia viittaamista kansainväliseen standardiehdotukseen.5. Edellä 3 kohtaan nojautuvien hankintaviranomaisten on esitettävä perusteet sille mahdollisuuksien mukaan alkuperäisissä tarjousasiakirjoissa, jotka hankinnasta on annettu, ja joka tapauksessa niiden on esitettävä nämä perusteet sisäisissä asiakirjoissaan ja toimitettava tällaiset tiedot pyynnöstä tarjouksen tehneille yrityksille ja 7 artiklassa tarkoitetulle komitealle kaupankäynnin luottamuksellisuus huomioon ottaen. On myös mahdollista valittaa suoraan komissiolle 3 kohdassa mainittujen poikkeusten käytöstä.6. Komissio varmistaa, että tämän artiklan määräyksiä sovelletaan kaikkiin yhteisön hankkeisiin ja ohjelmiin mukaan lukien yhteisön budjetista rahoitetut julkiset hankinnat.7. Hankintaviranomaiset voivat, jos he katsovat sen tarpeelliseksi, käyttää muita eritelmiä sopimuksiin, jotka ovat arvoltaan vähemmän kuin 100 000 ECUa, jos nämä ostot eivät estä 1 ja 2 kohdassa mainittujen standardien käyttöä sopimuksessa, jonka arvo on suurempi kuin tässä kohdassa mainittu summa. Poikkeuksen tarvetta ja tässä kohdassa vahvistettua kynnystasoa tarkistetaan kolmen vuoden kuluessa siitä, kun tätä päätöstä alettiin soveltaa.6 artikla Laatiessaan tai muuttaessaan tässä päätöksessä tarkoitettujen alojen teknisiä määräyksiä jäsenvaltioiden on viitattava 5 artiklassa mainittuihin standardeihin aina, kun nämä asianmukaisella tavalla täyttävät määräyksessä vaaditut tekniset eritelmät.7 artikla 1. Neuvoa-antava komitea, jonka nimi on "johtavien virkamiesten tietotekniikan standardointiryhmä", avustaa komissiota sen pyrkiessä tavoitteisiinsa ja ohjatessa päätöksessä määrättyjä toimia. Siinä on jäsenvaltioiden nimeämät edustajat, jotka voivat käyttää asiantuntijoiden tai neuvonantajien apua: sen puheenjohtajana on komission edustaja. Televiestintäasioita varten toimivaltainen komitea on johtavien virkamiesten televiestintäryhmä, josta säädetään direktiivin 86/361/ETY 5 artiklassa.2. Komissio kuulee komiteaa päättäessään tärkeysjärjestyksistä yhteisön kannalta, toteuttaessaan liitteessä mainittuja toimia, käsitellessään standardienmukaisuuden toteamista koskevia asioita, valvoessaan 5 artiklan täytäntöönpanoa ja muita tietotekniikan ja televiestinnän alojen tai muiden näiden kanssa päällekkäisten alojen standardointiin liittyviä asioita. Se kuulee komiteaa myös 8 artiklassa tarkoitetusta kertomuksesta.3. Komissio sovittaa yhteen näiden komiteoiden toimintaa direktiivin 83/189/ETY 5 artiklassa säädetyn komitean kanssa etenkin silloin, kun on mahdollista, että tämän päätöksen ja tuon direktiivin mukaisesti eurooppalaisille standardointielimille annettavat pyynnöt saattavat olla päällekkäisiä.4. Tämän päätöksen täytäntöönpanoa mahdollisesti koskevat kysymykset voidaan puheenjohtajan tai jäsenvaltion pyynnöstä toimittaa komitealle.5. Komitea kokoontuu vähintään kahdesti vuodessa.6. Komitea vahvistaa työjärjestyksensä.7. Komissio huolehtii komitean sihteeristötehtävistä.8 artikla Komissio antaa joka toinen vuosi Euroopan parlamentille ja neuvostolle kertomuksen tietotekniikan standardointitoimien edistymisestä. Tässä kertomuksessa käsitellään yhteisössä annettuja toimeenpanojärjestelyjä, saavutettuja tuloksia, tulosten soveltamista julkisissa hankintasopimuksissa ja kansallisissa teknisissä määräyksissä ja erityisesti niiden käytännön merkitystä varmentamisessa.9 artikla Tämä päätös ei estä soveltamasta direktiivejä 83/189/ETY ja 86/361/ETY.10 artikla Tätä päätöstä aletaan soveltaa vuoden kuluttua päivästä, jona se on julkaistu Euroopan yhteisöjen virallisessa lehdessä.11 artikla Tämä päätös on osoitettu kaikille jäsenvaltioille.Tehty Brysselissä 22 päivänä joulukuuta 1986.Neuvoston puolestaG. SHAWPuheenjohtaja(1) EYVL N:o C 36, 17.2.1986, s. 55(2) EYVL N:o C 303, 25.11.1985, s. 2(3) EYVL N:o L 109, 26.4.1983, s. 8(4) EYVL N:o L 217, 5.8.1986, s. 21(5) EYVL N:o L 13, 15.1.1977, s. 1LIITE STANDARDOINTITOIMENPITEET TIETOTEKNIIKASSA JA TELEVIESTINNÄSSÄ 1. Tavoitteeta) edistää yhteisön sisämarkkinoiden yhdentymistä tietotekniikan ja televiestinnän aloilla,b) parantaa yhteisön valmistajien kansainvälistä kilpailukykyä siten, että eurooppalaisten ja kansainvälisten standardien mukaan valmistetut laitteet voivat saada suuremman markkinaosuuden yhteisön markkinoilla,c) helpottaa tietojen vaihtoa kaikkialla yhteisössä vähentämällä standardien puutteesta tai niiden epätarkkuudesta johtuvan yhteensopimattomuuden aiheuttamia esteitä,d) varmistaa, että käyttäjien vaatimukset otetaan huomioon antamalla käyttäjille suuremmat vapaudet koota järjestelmänsä siten, että taataan käyttöyhteensopivuus ja siten tehokkaampi suorituskyky pienemmin kustannuksin,e) edistää standardien ja toiminnallisten eritelmien käyttämistä julkisen sektorin hankinnoissa.2. Kuvaus tarvittavista toimista2.1 Toimintaohjelmien valmistelu ja tärkeysjärjestyksen määrittelyToimintaohjelmien laadinta ja tärkeysjärjestyksien määrääminen niin, että niissä otetaan huomioon yhteisön vaatimukset ja näiden toimien taloudelliset vaikutukset käyttäjien, valmistajien ja telehallintojen näkökulmasta. Tällä tasolla toimiin voivat kuulua erityisesti:2.1.1 yksityiskohtaisten tietojen kerääminen kansallisten ja kansainvälisten ohjelmien pohjalta, tämän tiedon esittäminen muodossa, joka helpottaa vertailevaa analyysiä ja komitean työtä varten vaadittavien tiivistelmien laadintaa;2.1.2 tiedon jakaminen, vaatimusten tutkiminen ja niiden kuuleminen, joita asia koskee;2.1.3 toimintaohjelmien yhteensovittaminen kansainvälisten standardointitoimenpiteiden kanssa;2.1.4 toimintaohjelmien ohjaus;2.1.5 toimien toteuttamista ja niiden täytäntöönpanon käytännön tuloksia kuvaavien kertomusten valmistelu.2.2 Standardointitoimien toteuttaminen tietotekniikassaToimintaohjelmien noudattaminen edellyttää, että toteutetaan joukko toimenpiteitä, joista vastuun kantavat yleensä CEN/CENELEC ja CEPT, ja jotka vastaavat eri toimintavaiheita, jotka on suoritettava standardien luotettavuuden varmistamiseksi.Näihin toimiin kuuluvat:2.2.1 kansainvälisten standardien viimeistely, jolla pyritään poistamaan moniselitteisyydet ja vaihtoehdot, jotka hämärtävät informaation vaihdon ja järjestelmien yhteensopivan käytön varmistamiseksi laadittujen standardien tehtävää;2.2.2 esistandardien luonnostelu kansainvälisen standardointimenettelyn liian pitkän odotusajan vuoksi perustelluissa tapauksissa tai yhteisössä tarvittavien standardien luonnostelu kansainvälisten standardien puuttuessa;2.2.3 täytettävien ehtojen määrittely täydellisen standardin mukaisuuden varmistamiseksi;2.2.4 standardeihin kuuluvien testausstandardien tai testauseritelmien valmistelu ja menettelyjen ja rakenteiden järjestäminen, jotta testauslaboratoriot voivat tarkistaa näiden standardien noudattamisen asianmukaisesti yhtenäistetyltä pohjalta.2.3 Televiestintään vaikuttavat toimetTeleviestintää koskeviin standardointitoimiin kuuluu kahdentyyppisiä toimia:- mahdollisiin kansainvälisiin tai eurooppalaisiin standardeihin/eritelmiin perustuvien toiminnallisten eritelmien luonnostelu erityisesti tietoteknisten järjestelmien väliseen informaation ja datan vaihtoon tarkoitettujen palvelujen yleisiin televerkkoihin liittymistä varten. Tämä tekninen työ kuuluu televiestinnän alalla suoritettuihin yhdenmukaistamistoimiin ja siitä vastaa CEPT direktiivissä 86/361/ETY säädettyjä menettelyjä noudattaen;- tietotekniikan ja televiestinnän yhteisellä alalla suoritettava työ vaatii toimivaltaisten teknisten elinten (ts. CEN/CENELEC/CEPT) välisen yhteistyön lisäämistä. Sen tulisi lisätä lähentymistä siten, että standardeja ja toiminnallisia eritelmiä voidaan käyttää mahdollisimman monin tavoin ja yhdenmukaistetulla tavalla direktiivissä 83/189/ETY säädetyn menettelyn mukaisesti.2.4 Täydentävät toimetOhjelman tämä osa koskee seuraavia toimia:2.4.1 erityiset metrologiset toimet, jotka liittyvät:- testaus- ja tarkistusinstrumenttien ja muodollisten kuvaustekniikkojen kehityksen edistämiseen,- referenssitapausten tukemiseen, erityisesti useiden standardien yhdistelmään perustuvien toiminnallisten standardien käyttöä edellyttävien sovellutusten tapauksessa;2.4.2 standardien käytöstä käyttäjälle ohjausta antavien käsikirjojen valmistelun edistäminen;2.4.3 standardin käytön tuloksena saavutetun käyttöyhteensopivuuden demonstroinnin edistäminen. Tämän toimen päätavoite on tehdä 2.4.1 kohdassa mainittujen testausinstrumenttien ja metrologisten instrumenttien käyttö mahdolliseksi eri hankkeissa ja varmistaa, että kehitysstandardeja kokeillaan;2.4.4 teollisen standardoinnin ulkopuolelle ulottuvien, tietyillä ammattialoilla tehtävistä sopimuksista riippuvien ja informaationvaihdon tehokkuutta lisäävien järjestelyjen (matkatoimistotoiminnot, rahaliikenteen automatisointi, tulliasiakirjojen tietokoneistaminen, robotiikka, toimistoautomaatio, mikrotietokoneet jne.) edistäminen;2.4.5 erityisesti tietotekniikan alan standardointiin liittyvät tutkimukset ja hankkeet.3. Standardien käyttöön julkisissa hankinnoissa liittyvät toimenpiteetStandardien ja teknisten eritelmien nopean soveltamisen tehokkaimman varmistamistavan määrittäminen tämän päätöksen mukaisesti, kun samalla varmistetaan asianmukainen yhteys direktiivissä 77/62/ETY(1) tarkoitettuihin toimiin.(1) EYVL N:o L 13, 15.1.1977, s. 1


title: 2007/317/EY: Neuvoston päätös, tehty 16 päivänä huhtikuuta 2007 , yhteisön puolesta kansainvälisessä viljaneuvostossa omaksuttavasta kannasta viljojen kauppaa koskevan vuoden 1995 yleissopimuksen voimassaolon jatkamiseen

text:
               9.5.2007

               FI

               Euroopan unionin virallinen lehti

               L 119/30

      NEUVOSTON PÄÄTÖS,
   tehty 16 päivänä huhtikuuta 2007,
   yhteisön puolesta kansainvälisessä viljaneuvostossa omaksuttavasta kannasta viljojen kauppaa koskevan vuoden 1995 yleissopimuksen voimassaolon jatkamiseen
   (2007/317/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan toisen alakohdan kanssa,
   ottaa huomioon komission ehdotuksen,
   sekä katsoo seuraavaa:
   Yhteisö on päätöksellä 96/88/EY (1) tehnyt viljojen kauppaa koskevan vuoden 1995 yleissopimuksen, jonka voimassaoloa on säännöllisin väliajoin jatkettu kahdella vuodella. Viimeksi yleissopimuksen voimassaoloa jatkettiin kansainvälisen viljaneuvoston päätöksellä vuoden 2005 kesäkuussa, ja se on nyt voimassa 30 päivään kesäkuuta 2007. Yleissopimuksen voimassaolon jatkaminen edelleen on yhteisön edun mukaista. Komissio, joka edustaa yhteisöä kansainvälisessä viljaneuvostossa, olisi sen vuoksi valtuutettava äänestämään voimassaolon jatkamisen puolesta,
   ON PÄÄTTÄNYT SEURAAVAA:
   Ainoa artikla
   Yhteisön kantana kansainvälisessä viljaneuvostossa on äänestää sen puolesta, että viljakauppaa koskevan vuoden 1995 yleissopimuksen voimassaoloa jatketaan kahdella vuodella.
   Komissio valtuutetaan ilmaisemaan tämä kanta kansainvälisessä viljaneuvostossa.

      Tehty Luxemburgissa 16 päivänä huhtikuuta 2007.

            Neuvoston puolesta

            Puheenjohtaja

         H. SEEHOFER

      (1)  EYVL L 21, 27.1.1996, s. 47.


title: 2012/760/EU: Neuvoston päätös, annettu 6 päivänä joulukuuta 2012 , alueiden komitean saksalaisen jäsenen ja saksalaisen varajäsenen nimeämisestä

text:
               8.12.2012

               FI

               Euroopan unionin virallinen lehti

               L 336/82

         NEUVOSTON PÄÄTÖS,
   annettu 6 päivänä joulukuuta 2012,
   alueiden komitean saksalaisen jäsenen ja saksalaisen varajäsenen nimeämisestä
   (2012/760/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 305 artiklan,
   ottaa huomioon Saksan hallituksen ehdotuksen,
   sekä katsoo seuraavaa:

               (1)

               Neuvosto hyväksyi 22 päivänä joulukuuta 2009 ja 18 päivänä tammikuuta 2010 päätökset 2009/1014/EU (1) ja 2010/29/EU (2) alueiden komitean jäsenten ja varajäsenten nimeämisestä 26 päivän tammikuuta 2010 ja 25 päivän tammikuuta 2015 väliseksi ajaksi.

               (2)

               Yksi alueiden komitean jäsenen paikka on vapautunut Heinz MAURUSin toimikauden päätyttyä.

               (3)

               Yksi alueiden komitean varajäsenen paikka on vapautunut Ekkehard KLUGin toimikauden päätyttyä,

         ON HYVÄKSYNYT TÄMÄN PÄÄTÖKSEN:
   1 artikla
   Nimetään alueiden komiteaan jäljellä olevaksi toimikaudeksi eli 25 päivään tammikuuta 2015:

               a)

               jäseneksi:

                           —

                           Anke SPOORENDONK, Ministerin für Justiz, Kultur und Europa,

                     ja

               b)

               varajäseneksi:

                           —

                           Eberhard SCHMIDT-ELSAESSER, Staats-sekretär.

         2 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä joulukuuta 2012.

            Neuvoston puolesta

            Puheenjohtaja

         S. CHARALAMBOUS

      (1)  EUVL L 348, 29.12.2009, s. 22.

      (2)  EUVL L 12, 19.1.2010, s. 11.